b'\n_START_ARTICLE_\nDid\xc5\xbeiasalio Ryto gimnazija\n_START_SECTION_\nIstorija\n_START_PARAGRAPH_\n1978 m. rugs\xc4\x97jo 22 d. pasira\xc5\xa1ytas nebaigtos \xc4\xafrengti Did\xc5\xbeiasalio vidurin\xc4\x97s mokyklos pri\xc4\x97mimo aktas, bet jau po keli\xc5\xb3 dien\xc5\xb3 prasid\xc4\x97jo pamokos. Vidurin\xc4\x97s mokyklos \xc4\xafk\xc5\xabrimas jau gerokai i\xc5\xa1augusioje statybini\xc5\xb3 med\xc5\xbeiag\xc5\xb3 kombinato darbinink\xc5\xb3 gyvenviet\xc4\x97je buvo reikalingas, nes darbinink\xc5\xb3 vaikai mok\xc4\x97si vietos pradin\xc4\x97je, Dysnos a\xc5\xa1tuonmet\xc4\x97je, Tvere\xc4\x8diaus ir Vyd\xc5\xbei\xc5\xb3 (Baltarusija) vidurin\xc4\x97se mokyklose._NEWLINE_Nuo mokyklos \xc4\xafk\xc5\xabrimo iki 1994 m. gegu\xc5\xbe\xc4\x97s m\xc4\x97n. mokykloje buvo mokoma lietuvi\xc5\xb3 ir rus\xc5\xb3 kalbomis. 1994 m. atidaryta nauja rusi\xc5\xa1ka mokykla (rekonstravus vaik\xc5\xb3 dar\xc5\xbeelio patalpas), o senoji mokykla pavadinta Did\xc5\xbeiasalio \xe2\x80\x9eRyto\xe2\x80\x9c vidurine mokykla. 2004 m., po reorganizacijos, mokyklos v\xc4\x97l susijung\xc4\x97. _NEWLINE_Mokykla tur\xc4\x97jo Dysnos ir Tvere\xc4\x8diaus pradinio ugdymo skyrius.  Tvere\xc4\x8diaus skyrius, nesusirinkus vaikams, 2007 m. rugs\xc4\x97jo 27 d. Ignalinos rajono savivaldyb\xc4\x97s tarybos sprendimu panaikintas. Dysnos skyrius veik\xc4\x97 iki 2008 m. rugs\xc4\x97jo 1 d._NEWLINE_1978 m. mokykloje mok\xc4\x97si 293 mokiniai, o 1988 m. m. jau 598 mokiniai ir tai buvo did\xc5\xbeiausias mokini\xc5\xb3 skai\xc4\x8dius mokyklos istorijoje. 1980 m. pirm\xc4\x85j\xc4\x85 mokyklos laid\xc4\x85 baig\xc4\x97 17 abiturient\xc5\xb3. 1990 m. mokykl\xc4\x85 baig\xc4\x97 26 abiturientai ir tai buvo pats did\xc5\xbeiausias abiturient\xc5\xb3 skai\xc4\x8dius mokyklos istorijoje. 100-asis atestatas \xc4\xafteiktas 1985 m., 200-asis - 1990 m., 300-asis \xc4\xafteiktas 1998 m., 400-asis \xc4\xafteiktas 2004 m. 1978 m. mokykloje dirbo 26 mokytojai. 1987 m. mokykloje dirbo 50 mokytoj\xc5\xb3 ir tai buvo did\xc5\xbeiausias mokytoj\xc5\xb3 skai\xc4\x8dius mokyklos istorijoje. _NEWLINE_2005 m. vasario 11 d. atidaryta treniruokli\xc5\xb3 sal\xc4\x97, kurioje treniruojasi dvira\xc4\x8di\xc5\xb3 sporto klubo \xe2\x80\x9eFort\xc5\xabna\xe2\x80\x9c nariai mokiniai  ir Did\xc5\xbeiasalio bendruomen\xc4\x97s nariai. Sal\xc4\x97 \xc4\xafrengta bendradarbiaujant su Did\xc5\xbeiasalio seni\xc5\xabnija._NEWLINE_1988 m. mokykloje \xc4\xafkurtas kra\xc5\xa1totyros muziejus._NEWLINE_2012 m. rugs\xc4\x97jo 1 d. duomenimis, duomenimis, mokykloje mok\xc4\x97si 201 mokinys i\xc5\xa1 Did\xc5\xbeiasalio ir Tvere\xc4\x8diaus seni\xc5\xabnij\xc5\xb3. Dirbo 24 dalyk\xc5\xb3 mokytojai, specialusis pedagogas, specialusis pedagogas-logopedas, socialinis pedagogas, mokytojo pad\xc4\x97j\xc4\x97jas, neformaliojo ugdymo pedagogas. 7 mokytojai \xe2\x80\x93 metodininkai, 18 \xe2\x80\x93 vyr. mokytojai.'